**O B R A Z L O Ž E N J E**

**I PRAVNI TEMELJ**

Pravni temelj za donošenje Odluke je članak 57. stavak 4. Zakona o porezu na dohodak (Narodne novine, broj 115/16, 106/18, 121/19, 32/20, 138/20, 151/22, 114/23 i 152/24), članak 2. Pravilnika o paušalnom oporezivanju djelatnosti iznajmljivanja i organiziranja smještaja u turizmu (Narodne novine, broj 1/19, 1/20, 1/21, 156/22 i 1/24) 34. Statuta Općine Župa dubrovačka (''Službeni glasnik Općine Župa dubrovačka'', broj 8/09, 6/13, 3/18, 4/20, 6/20 – pročišćeni tekst, 5/21, 9/21 – pročišćeni tekst).

**II OSNOVNA PITANJA I PRIKAZ STANJA KOJE SE UREĐUJE AKTOM**

Člankom 57. stavkom 2. Zakona o porezu na dohodak (Narodne novine, broj 115/16, 106/18, 121/19, 32/20, 138/20, 151/22, 114/23 i 152/24 - dalje u tekstu Zakon o porezu na dohodak) propisano je da se poreznim obveznicima koji ostvaruju dohodak od iznajmljivanja stanova, soba i postelja putnicima i turistima i organiziranja kampova, porez na dohodak po osnovi obavljanja te djelatnosti utvrđuje u paušalnom iznosu, pod uvjetima i na način propisan člancima 61. i 82. Zakona.

Člankom 57. stavkom 4. Zakona o porezu na dohodak, propisano je da je predstavničko tijelo jedinice lokalne samouprave u tom slučaju obvezno donijeti odluku kojom će propisati visine paušalnog poreza po krevetu, odnosno po smještajnoj jedinici u kampu, odnosno smještajnoj jedinici u objektu za robinzonski smještaj.

Odluka se donosi sukladno kategoriji u koju je jedinica lokalne samouprave razvrstana prema indeksu turističke razvijenosti, utvrđenom za prethodnu godinu i to za kategoriju I, iznos paušalnog poreza ne može biti manji od 100,00 niti veći od 300,00 eur.

Jedinica lokalne samouprave dužna je odluku svog predstavničkog tijela dostaviti Ministarstvu financija, Poreznoj upravi, najkasnije do 28. veljače 2025. godine.

Ovom se izmjenom Odluka usklađuje sa Izmjenama i dopunama Zakona o porezu na dohodak (Narodne novine, broj 152/24) kojim je propisan iznos paušalnog poreza sukladno kategoriji u koju je jedinica lokalne samouprave razvrstana prema indeksu turističke razvijenosti.

Novi postupak ocjenjivanja i razvrstavanja svih jedinica lokalne i područne (regionalne) samouprave u Republici Hrvatskoj prema indeksu razvijenosti proveden je tijekom 2023. te je donesena nova [Odluka o razvrstavanju jedinica lokalne i područne (regionalne) samouprave prema stupnju razvijenosti](https://narodne-novine.nn.hr/clanci/sluzbeni/2024_01_3_60.html) (Narodne novine, br. 03/2024). koja se primjenjuje od 13. siječnja 2024.

Budući Općina Župa dubrovačka potpada u kategoriju najrazvijenijih jedinica lokalne samouprave prema indeksu turističke razvijenosti, iznos paušalnog poreza ne može biti manji od 100,00 niti veći od 300,00 eur.

Slijedom navedenog, predlaže se donošenje Odluke o izmjeni Odluke o visini paušalnog poreza po krevetu, smještajnoj jedinici u kampu i smještajnoj jedinici u objektu za robinzonski smještaj (''Službeni glasnik Općine Župa dubrovačka'', br. 18/23), na području Općine Župa dubrovačka.

**III PROCJENA POTREBNIH FINANCIJSKIH SREDSTAVA ZA PROVEDBU AKTA**

Za provedbu ove Odluke nije potrebno planirati dodatna sredstva u Proračunu Općine Župa dubrovačka za 2025. godinu.

**IV SAVJETOVANJE S JAVNOŠĆU**

U skladu s odredbama članka 11. Zakona o pravu na pristup informacijama (Narodne novine, broj 25/13, 85/15 i 69/22) Općina Župa dubrovačka, pri donošenju Odluke, provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Izmjene Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe Odluke.